Document ID: 32014D0099

KOMISIJOS ĮGYVENDINIMO SPRENDIMAS
2014 m. vasario 18 d.
kuriuo nustatomas regionų, atitinkančių finansavimo iš Europos regioninės plėtros fondo ir Europos socialinio fondo reikalavimus, ir valstybių narių, atitinkančių finansavimo iš Sanglaudos fondo reikalavimus, 2014-2020 m. sąrašas
(pranešta dokumentu Nr. C(2014) 974)
(2014/99/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos ir panaikinamas Reglamentas (EB) Nr. 1083/2006 (1), visų pirma į jo 90 straipsnio 4 dalį,
kadangi:
(1)
iš Europos regioninės plėtros fondo ir Europos socialinio fondo remiamos investicijos siekiant ekonomikos augimo ir darbo vietų kūrimo tikslo visuose Europos Parlamento ir Tarybos reglamente (EB) Nr. 1059/2003 (2) su pakeitimais, padarytais Komisijos reglamentu (EB) Nr. 105/2007 (3), nustatyto bendro teritorinių statistinių vienetų klasifikatoriaus 2 lygiui (toliau - NUTS 2 lygis) priskiriamuose regionuose;
(2)
pagal Reglamento (ES) Nr. 1303/2013 90 straipsnio 4 dalį Komisija turi sudaryti sąrašą regionų, atitinkančių kiekvienai iš trijų NUTS 2 lygio regionų kategorijų (mažiau išsivystę regionai, pereinamojo laikotarpio regionai ir labiau išsivystę regionai) nustatytus atitinkamus kriterijus;
(3)
pagal Reglamento (ES) Nr. 1303/2013 90 straipsnio 4 dalį Komisija taip pat turi sudaryti sąrašą valstybių narių, atitinkančių finansavimo iš Sanglaudos fondo reikalavimus, ir sąrašą valstybių narių, kurios paramą iš Sanglaudos fondo gauna laikinai ir specialiomis sąlygomis;
(4)
laikantis 2013 m. vasario 7-8 d. posėdžiavusios Europos Vadovų Tarybos priimtų išvadų dėl 2014-2020 m. daugiametės finansinės programos 32 punkto, valstybės narės prašymu NUTS 2 lygio regionai, sujungti pagal Komisijos reglamentą (ES) Nr. 31/2011 (4), kuriems taikant pakoreguotą NUTS klasifikatorių pasikeičia vieno ar kelių atitinkamų regionų atitikties reikalavimams kategorijos statusas, laikomi dalimi kategorijos, nustatytos pagal pakoreguoto NUTS regiono lygį. Taigi šis sprendimas turėtų atitikti minėtąsias išvadas;
(5)
siekiant skaidrumo, nuo 2012 m. sausio 1 d. pagal Reglamentą (ES) Nr. 31/2011 taikomi NUTS 2 lygio regionų kodai ir pavadinimai taip pat turėtų būti įtraukti į šio sprendimo priedus;
(6)
todėl turėtų būti atitinkamai sudarytas reikalavimus atitinkančių regionų ir valstybių narių sąrašas,
PRIĖMĖ ŠĮ SPRENDIMĄ:
1 straipsnis
Mažiau išsivysčiusių regionų kategorijai priskiriami finansavimo iš Europos regioninės plėtros fondo (ERPF) ir Europos socialinio fondo (ESF) reikalavimus atitinkantys regionai išvardyti I priede.
2 straipsnis
Pereinamojo laikotarpio regionų kategorijai priskiriami finansavimo iš ERPF ir ESF reikalavimus atitinkantys regionai išvardyti II priede.
3 straipsnis
Labiau išsivysčiusių regionų kategorijai priskiriami finansavimo iš ERPF ir ESF reikalavimus atitinkantys regionai išvardyti III priede.
4 straipsnis
Finansavimo iš Sanglaudos fondo reikalavimus atitinkančios valstybės narės išvardytos IV priede.
5 straipsnis
Laikinai ir specialiomis sąlygomis teikiamo finansavimo iš Sanglaudos fondo reikalavimus atitinkančios valstybės narės išvardytos V priede.
6 straipsnis
Šis sprendimas skirtas valstybėms narėms.
Priimta Briuselyje 2014 m. vasario 18 d.

Labels: 18
15
19